**Hans Ø** (grønlandsk: *Tartupaluk*, dansk: *Hans Ø*, engelsk: *Hans Island*) er en ubebodd øy som ligger mellom nordvestsiden av Grønland og den kanadiske Ellesmereøya.

Øya er en kalkstensklippe med et areal på 1,3 km², en lengde på 1 290 meter og en bredde på 1 199 meter. Den ligger på 80°49′ N 66°30′ V, omtrent 350 km nord for den nordligste grønlandske bosetningen Qaanaaq (Thule). Nærmeste kanadiske tettsteder er eskimobosetningen Ausuittuq (Grise Fjord), 700 km sør, og verdens nordligste bemannede sted, radio- og værstationen Alert, 200 km nord. Det er normalt kun mulig å komme til øya med båt på spesielt milde somre. Det var en amerikansk ekspedisjon på 1870-tallet som ga øya navn etter den grønlandske kjentmannen Hans Hendrik Suersaq.

Grensestrid
-----------

Siden 1973 var det en prinsipiell strid om øya mellom Canada og Danmark. I august 2005 sendte Canada to krigsskip til området, en måned etter at landets forsvarsminister hadde besøkt øya. Konflikten var imidlertid mest kjent for å ha foregått i vennskapelige, tildels humoristiske former, blant annet med utveksling av dansk snaps og canadisk whisky.

Den 23. mai 2018 ble det kunngjort at de canadiske og danske regjeringene var blitt enige om å opprette en felles kommisjon som skulle arbeide med spørsmålet om grensetrekningen.

11. juni 2022 ble det kunngjort enighet om at det blir trukket en landgrense, som følger den kløft som strekker seg over øya. I og med denne delingsavtalen får Canada og Kongeriket Danmark sin andre landgrense, og Grønland sin første. Danmark, som land betraktet, har derimot fremdeles kun én naturlig landgrense, nemlig mot Tyskland (og en kunstig mot Sverige som regnes innen lovregler men ikke innen geografi).

Referanser
----------

1. ↑  Strand, Sigbjørn (26. januar 2005). «Danskene leder kampen om Nordpolen». *dagbladet.no* **(norsk)**. Besøkt 29. mai 2022.
2. ↑  «Nettkrangel om ishavs-holme». *www.aftenposten.no*. 29. juli 2005. Besøkt 29. mai 2022.
3. ↑  «Kald krig mellom NATO-land». *www.aftenposten.no*. 30. august 2005. Besøkt 29. mai 2022.
4. ↑  «Canada, Denmark should turn Hans Island into a condominium: academics» **(engelsk)**. CBC. 12. november 2015. Besøkt 27. mai 2018.
5. ↑  Ytterstad, Matias (19. november 2015). «I over 30 år har Danmark og Canada «kriget» om denne lille øya». *dagbladet.no* **(norsk)**. Besøkt 29. mai 2022.
6. ↑  «Canada and the Kingdom of Denmark (with Greenland) announce the establishment of a Joint Task Force on Boundary Issues» **(engelsk)**. Canadas regjering. 23. mai 2018. Besøkt 27. mai 2018.
7. ↑  «Danske soldater har hejst Dannebrog på Hans Ø siden 1973 - nu skal striden løses - TV 2». *nyheder.tv2.dk* **(dansk)**. 23. mai 2018. Besøkt 29. mai 2022.
8. ↑  «Canada and Denmark reach settlement over disputed Arctic island, sources say» **(engelsk)**. The Globe and Mail. 11. juni 2022.
9. ↑  «Kongeriget vokser: Danmark og Canada slutter fred efter 50 års ø-strid» **(dansk)**. Altinget. 13. juni 2022. Besøkt 13. juni 2022.
10. ↑  Svendsen, Jacob (13. juni 2022). «Nu er det endelig slut: Danmark og Canada deler Hans Ø». *Politiken* **(dansk)**. Besøkt 14. juni 2022.

Eksterne lenker
---------------

* The Hans Island Liberation Front Arkivert 3. august 2005 hos Wayback Machine.

|  |  |
| --- | --- |
| Oppslagsverk/autoritetsdata | Store Danske Encyklopædi **·** Canadian Encyclopedia **·** GeoNames
 |